Bugár, Béla, podpredseda NR SR (2019-06-18):
Ďakujem. Pán poslanec bol posledný, ktorý sa prihlásil s návrhom, takže pristúpime k odhlasovaniu jednotlivých návrhov. Najprv pán poslanec Poliačik podal (reakcia z pléna), pán poslanec Poliačik podal návrh, aby Národná rada prerokovala a schválila bezpečnostnú stratégiu, ktorá bola vládou ešte v roku 2017 schválená. Nech sa páči, prezentujme sa a hlasujme. (Hlasovanie.) Prítomných 139, za 54, proti 48, zdržalo sa 37 poslancov. Návrh nebol schválený. Druhý návrh podal pán poslanec Marosz. Žiada pána ministra dopravy Érseka, aby informoval Národnú radu o výsledkoch štátneho dozoru ohľadne výstavby D4, R7. Nech sa páči, prezentujme sa a hlasujme. (Hlasovanie.) Prítomných 140 poslancov, za 62, proti 36, zdržalo sa 42. Návrh nebol schválený. Procedurálny návrh podal pán poslanec, pokiaľ dobre viem, Matovič. Áno. Žiada odvolať Martina Glváča z funkcie podpredsedu parlamentu. Nech sa páči, prezentujme sa a hlasujme. Samozrejme, hlasujeme o zaradení bodu. (Hlasovanie.) Prítomných 138, za 53, proti 65, zdržalo sa 17 poslancov, 3 nehlasovali. Návrh nebol schválený. Pán poslanec Sopko podal návrh, v ktorom žiada zaradiť nový bod, a to prijať Vyhlásenie Národnej rady Slovenskej republiky o stave klimatickej núdze. Nech sa páči, prezentujme sa a hlasujme. (Hlasovanie.) Prítomných 137 poslancov, za 59, proti 9, zdržalo sa 69 poslancov. Návrh nebol schválený. Pani poslankyňa Smolíková v mene troch poslaneckých klubov žiada termínovať bod číslo 50, tlač 1468, na 26. 6. na 9. hodinu. Je všeobecný súhlas alebo budeme hlasovať? (Súhlasná reakcia pléna.) Áno. Ďakujem veľmi pekne. Odsúhlasené. Ďalší návrh podala pani poslankyňa Grausová. Žiada doplniť program našej schôdze o odsúdenie pomenovania alebo premenovania Vajanského nábrežia po – akom človeku, nebudem čítať – Masarykovi. (Reakcia z pléna.) To je jedno, ale to radšej nebudem čítať, lebo to je váš názor. Takže, nech sa páči, prezentujme sa a hlasujme. (Hlasovanie.) Prítomných 123, za 17, proti 52, zdržalo sa 48, nehlasovali 6. Návrh nebol schválený. Pán poslanec Budaj podal dva návrhy. V prvom žiada zaradiť bod do rokovania Národnej rady o situácii v štátnom podniku Lesy Slovenskej republiky v prospech ochrany lesov. Predpokladám, že správu žiadate. Správu. Nech sa páči, prezentujme sa a hlasujme. (Hlasovanie.) Prítomných 139, za 61, proti 14 poslancov a zdržalo sa 64 poslancov. Návrh nebol schválený. Ďalší návrh pána poslanca Budaja je procedurálneho charakteru. Navrhuje, aby po každom prerokovanom bode, aby sme hlasovali hneď. Takže, nech sa páči, prezentujme sa a hlasujme. (Hlasovanie.) Prítomných 134, za 26, proti 38, zdržalo sa 68 poslancov, 2 nehlasovali. Návrh nebol schválený. Posledný návrh podal pán poslanec Heger. Žiada ministra financií podať informáciu, ako chce dosiahnuť vyrovnaný rozpočet. Nech sa páči, prezentujme sa a hlasujme. (Hlasovanie.) Prítomných 137 poslancov, za 58, proti 22, zdržalo sa 57 poslancov. Návrh nebol schválený. Teraz dávam hlasovať o programe ako o celku. Prezentujme sa a hlasujme. (Hlasovanie.) Prítomných 136 poslancov, za 111, zdržalo sa 25 poslancov. Návrh nebol schválený. (Pozn. red.: správne „ bol “.) Vážené panie poslankyne, páni poslanci, chcem vás informovať, že o prvom bode programu, ktorým je návrh, vládny návrh zákona na skrátené legislatívne konanie, budeme hlasovať ihneď po jeho prerokovaní. Po schválení skráteného legislatívneho konania pristúpime, samozrejme, k prvému čítaniu tohto návrhu a hlasovať budeme potom o ostatných veciach o sedemnástej. Chcem vás ešte informovať o dohodách na poslaneckom grémiu. Takže rokovacím dňom bude aj pondelok 24. júna, vtedy budeme rokovať od 10. hodiny bez hlasovania. Hlasovať sa nebude ani piatky 21. a 28. júna. V ten deň bude rokovanie neverejné, to sú tie správy. A taktiež vo štvrtok 27. júna o 17. hodine sa nebude rokovať. Ako určite niektorí viete, že... (Reakcia z pléna.) Teda, pardon, hlasovať, rokovať budeme. Ako určite viete, niektorí poslanci odchádzajú na zahraničné pracovné cesty pravidelné, ktoré sú aj v rámci Európskej únie, takže preto takéto zmeny. Ak bude schôdza Národnej rady pokračovať aj prvý júlový týždeň, lebo predpoklad je, že áno, tak sa nebude hlasovať 1. a 2. júla z dôvodu znovu zahraničných pracovných ciest. Vtedy bude chýbať dosť teda poslancov, takže to vás už dopredu informujem. A tak ako sme vždy hlasovali, v ostatné dni budeme hlasovať o 11. a o 17. hodine. Takže, vážené panie poslankyne, páni poslanci, pristúpime k prvému bodu programu, ktorým je návrh vlády na skrátené legislatívne konanie o vládnom návrhu zákona, ktorým sa dopĺňa zákon č. 289/2008 Z. z. o používaní elektronickej registračnej pokladnice a o zmene a doplnení zákona Slovenskej národnej rady č. 511/1992 Zb. o správe daní (tlač 1551). Pán minister Kamenický, minister financií, nech sa páči, máte slovo a môžte uviesť tento vládny návrh a dôvod na skrátené legislatívne konanie. Nech sa páči. (Rokovanie o návrhu vlády na skrátené legislatívne konanie o vládnom návrhu zákona, ktorým sa dopĺňa zákon č. 289/2008 Z. z. o používaní elektronickej registračnej pokladnice a o zmene a doplnení zákona Slovenskej národnej rady č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov v znení neskorších predpisov , tlač 1551.)